text: Oliver drømmer om at stå på mål for Real Madrid
  20 oktober 2017 kl. 13.31
  En gruppe unge målmænd bruger efterårsferien på at dyrke deres talent – Og her er der plads til at drømme stort.
  Måske løber den nye Kasper Schmeichel rundt på fodboldbanerne ved Balle Musik- og Idrætsefterskole i disse dage.
  Skolen lægger nemlig faciliteter til et internationalt målmandsakademi, der er arrangeret af virksomheden DanKeepers.
  73 målmænd i alderen 8 til 19 år fra Island, Sverige og Danmark deltager på træningslejren. En af dem er Oliver Svoger, som til dagligt spiller i Aabenraa Boldklub.
  - Jeg er her, fordi jeg gerne vil være en bedre målmand. Nogen gange kan det være svært at øve hjemme i klubben, fordi der ikke er så mange målmandstrænere. Så er det godt at komme til sådan noget her, specielt når der er sådan nogle gode trænere, som kommer fra England, Holland og andre lande, siger Oliver til TV SYD.
  Ligesom de andre deltagere på træningslejren, så håber Oliver Svoger, at de tre dage på træningslejren med de professionelle målmandstrænere fra ind- og udland kan føre noget stort med sig. Spørger man hvilken klub, der står øverst på ønskesedlen hos Oliver, så tøver han ikke meget.
  - Mit drømmested ville nok være Real Madrid, siger han
  Udover at arrangere træningslejren, arbejder Dankeepers også ude i de danske bredde- og eliteklubber og tilbyder desuden privat målmandstræning.
  